Diari Oficial de la Generalitat Valenciana


Sumari del DOGV 2273, del 24-05-1994 (1994/831512)

ORDRE de 25 d'abril de 1994, de la Conselleria de Cultura, per la qual es convoquen ajudes per a la producció de creacions àudio-visuals de curta duració per a 1994.
---------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/04/25/(6)/dof/vci/html**

### Dades del document

Número de DOGV
:   2273

Data del DOGV
:   24-05-1994

Secció del DOGV
:   DISPOSICIONS GENERALS

Número del document
:   1994/831512


Data del document
:   25-04-1994

Organisme emissor
:   Conselleria de Cultura

Tipus de document
:   Ordre

ORDRE de 25 d'abril de 1994, de la Conselleria de Cultura, per la qual es convoquen ajudes per a la producció de creacions àudio-visuals de curta duració per a 1994. [94/3275]  
Amb la finalitat d'estimular la creació artística en el camp de l'àudio-visual i atès que una de les mesures necessàries per a desenvolupar aquesta creació és el foment de les produccions amb un especial interès artístico-cultural, aquesta conselleria es proposa convocar ajudes econòmiques per a la realització de vídeo de creació, curt d'animació, curt metratge de ficció, documental de contingut cultural i produccions destinades al públic infantil, per mitjà de subvencions destinades al finançament d'aquests productes, d'acord amb els articles 2 i 31.4 de la Llei Orgànica 5/1982, d'1 de juliol, per la qual s'aprova l'Estatut d'Autonomia de la Comunitat Valenciana, i fent ús de les atribucions que em confereix l'article 35 de la Llei de la Generalitat Valenciana 5/1983, de 30 de desembre, de Govern Valencià,  
ORDENE:  
Primer  
Es convoca la concessió d'ajudes per a la producció d'àudio-visuals de curta duració (màxim 60') per a 1994, i s'aproven les bases de la convocatòria, que s'inclouen en l'annex I d'aquesta ordre.  
Segon  
L'import global màxim de les ajudes que es concediran per a aquesta finalitat serà de 49.216.091 PTA, i aniran a càrrec de la línia 408/94 del programa pressupostari 455.10, Extensió i Promoció Cultura i de les Arts Interpretatives, del pressupost per a 1994 de la Generalitat Valenciana.  
DISPOSICIONS FINALS  
Primera  
S'autoritza la Direcció General de Promoció Cultural a dictar les resolucions necessàries per a l'aplicació i el desplegament d'aquesta ordre.  
Segona  
Aquesta ordre entrarà en vigor el dia de la publicació en el Diari Oficial de la Generalitat Valenciana.  
Tercera  
Contra aquesta ordre, que posa fi a la via administrativa, es podrà interposar un recurs contenciós administratiu en el termini de dos mesos a partir del dia de la publicació, davant la Sala Contenciosa Administrativa del Tribunal Superior de Justícia de la Comunitat Valenciana. La interposició s'haurà de comunicar prèviament a aquest òrgan. Tot això d'acord amb el que disposen l'article 58 de la Llei Reguladora de la Jurisdicció Contenciosa Administrativa i l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València, 25 d'abril de 1994  
La consellera de Cultura,  
PILAR PEDRAZA MARTÍNEZ  
ANNEX I  
Bases per a la concessió d'ajudes per a la producció  
 d'àudio-visuals de curta duració durant 1994  
1. Característiques de les ajudes  
Les ajudes que es concediran no podran excedir el 50% del pressupost total de la producció àudio-visual, degudament documentat.  
En els casos de coproducció, encara que siga amb organismes oficials o institucions públiques, l'ajuda no podrà superar mai el 50% del total de la participació en aquesta de l'empresa privada valenciana.  
2. Requisits per a la concessió de les ajudes  
Podran optar a aquestes ajudes els projectes que tinguen un caràcter especialment artístico-cultural i que estiguen presentats per productores inscrites en el Registre Administratiu d'Empreses Cinematogràfiques de Producció de la Comunitat Valenciana, creat per l'Ordre de 20 de gener de 1987, de la Conselleria de Cultura, Educació i Ciència o que justifiquen haver sol·licitat aquesta inscripció.  
3. Sol·licituds  
3.1. El termini de presentació de sol·licituds serà d'un mes a partir de l'endemà de la publicació d'aquesta ordre en el Diari Oficial de la Generalitat Valenciana.  
3.2. Les sol·licituds s'hauran de formalitzar segons el model (annex II) que es proporcionarà en la direcció territorial de Cultura de cada província, i s'hi adjuntaran els documents següents:  
a) Fotocòpia del NIF de la persona que actue com a representant de la productora i el document acreditatiu de la representació i del domicili social de l'empresa. Així mateix, s'hauran de presentar la fotocòpia del CIF i les dades bancàries de l'empresa.  
b) Fotocòpia d'inscripció en el Registre Administratiu d'Empreses Cinematogràfiques de Producció de la Comunitat Valenciana o justificant d'haver iniciat els tràmits de sol·licitud d'aquesta inscripció.  
c) Acreditació de posseir els pertinents drets de propietat intel·lectual sobre el guió, i si escau, el d'opció sobre l'obra preexistent.  
d) Guió.  
e) Cinc exemplars dels següents documents del projecte definitiu del curt metratge:  
1. Sinopsi argumental (màxim 5 folis).  
2. Pressupost segons el model que es facilitarà en les direccions territorials de Cultura.  
3. Pla de finançament raonat i degudament documentat mitjançant l'aportació, si s'escau, dels contractes o acords subscrit a aquest efecte, amb especial referència a les aportacions, subvencions o ajudes sol·licitades a altres administracions o institucions públiques o privades.  
4. Pla de comercialització de la producció.  
5. Resum del pla de treball amb indicació del temps de rodatge i localitzacions.  
6. Composició de l'equip artístic i tècnic.  
7. Currículum del director i del guionista de la producció.  
8. Qualsevol altre document que a parer de l'interessat puga il·lustrar sobre el projecte.  
f) Es valorarà, si s'escau, la presentació del guió tècnic, i de les cartes de compromís amb personal tècnic i artístic amb què es compte per a intervenir en el curt metratge.  
3.3. Les produccions que opten a aquestes ajudes poden presentar-se en qualsevol suport.  
3.4. La Direcció General de Promoció Cultural podrà sol·licitar a l'interessat la seua compareixença personal o l'aportació dels documents o la informació addicional que considere necessària per a l'estudi del projecte del curt metratge.  
3.5. Si la sol·licitud no inclou totes les dades o falta documentació acreditativa, s'instarà l'interessat perquè esmene aquests defectes en el termini de deu dies, amb l'advertiment que, si no ho fa, la sol·licitud serà arxivada.  
3.6. Tota la documentació requerida, amb la sol·licitud, es presentarà en les direccions territorials de Cultura de la Generalitat Valenciana, o bé per qualsevol dels procediments que estableix l'article 38 de la Llei de Règim Jurídic de les Administracions Públiques i del Procediment Administratiu Comú.  
3.7. Les direccions territorials de Cultura enviaran les sol·licituds a la Direcció General de Promoció Cultural, la qual instruirà l'expedient corresponent.  
4. Resolució de les sol·licituds  
4.1. Per a l'avaluació dels projectes presentats pels sol·licitants es crearà una comissió avaluadora nomenada pel director general de Promoció Cultural, de la qual formaran part:  
- President: director general de Promoció Cultural o persona que hi delegue.  
- Vicepresident: director general de Mitjans de Comunicació Social o persona que hi delegue.  
- Secretari: cap del Servei de Promoció Cultural i Mitjans Àudio-visuals, o persona que hi delegue.  
- Vocals: tres membres designats per l'administració.  
4.2. La comissió avaluadora haurà de ser nomenada en el termini de 15 dies a partir de la finalització del termini de presentació de sol·licituds, i s'haurà de reunir i emetre l'informe corresponent en el termini d'un mes a partir del nomenament.  
4.3. La comissió avaluadora té facultats per a realitzar, per mitjà dels seus membres, totes les comprovacions que estime necessàries per a la millor avaluació dels projectes presentats.  
4.4. Els criteris que es tindran en compte per a la valoració dels projectes presentats seran:  
- Viabilitat del projecte,  
- Interès i qualitat del guió,  
- Participació en la producció de mitjans artístics i tècnics valencians.  
4.5. Vist l'informe no vinculant de la comissió avaluadora, el director general de Promoció Cultural elevarà la proposta de resolució a la consellera de Cultura, que resoldrà la concessió de subvencions i la seua quantia.  
Aquesta resolució s'haurà de dictar en el termini màxim de quatre mesos a partir de la finalització del termini de presentació de sol·licituds. La no resolució dins del termini establert anteriorment produirà l'efecte de la desestimació presumpta de les sol·licituds presentades.  
4.6. Concedida la subvenció, l'interessat haurà de manifestar la seua acceptació en un termini no superior a 15 dies comptats a partir de la recepció de la notificació de l'adjudicació de l'ajuda (annex III). Transcorregut aquest termini sense rebre'n l'acceptació expressa, perdrà el dret a la subvenció concedida.  
5. Justificació i pagament de les subvencions  
La tramitació del pagament de les subvencions s'iniciarà després de la justificació per part dels beneficiaris del compliment de les obligacions que estableix la base 6 d'aquest annex. S'admetran fotocòpies compulsades per un funcionari habilitat a aquest efecte. aquests justificants s'hauran d'aportar abans del 30 de novembre de 1994 en la Direcció General de Promoció Cultural. A partir d'aquest dia el crèdit quedarà anul·lat i es perdrà el dret a cobrar l'ajuda concedida.  
6. Obligacions dels beneficiaris  
6.1. Presentar justificants d'estar al corrent de les seues obligacions tributàries amb la hisenda pública i davant la seguretat social.  
6.2. Comunicar a la Direcció General de Promoció Cultural qualsevol eventualitat o modificació que puga afectar el desplegament de l'objecte de la subvenció.  
6.3. Fer constar en els títols de crèdit la col·laboració de la Generalitat Valenciana.  
6.4. Presentar la producció en el format especificat en el pressupost i lliurar dues còpies en format VHS en la Direcció General de Promoció Cultural.  
6.5. Presentar justificant d'haver dipositat una còpia de la producció subvencionada en format original i en perfectes condicions a la Filmoteca de la Generalitat Valenciana per al compliment de les seues finalitats.  
6.6. Acreditar el cost de la producció o de la participació en aquesta, en el cas de coproducció, mitjançant la presentació dels justificants de pagament corresponents.  
6.7. Concedir l'autorització a la Generalitat Valenciana (annex IV) per a la utilització de la producció en les activitats relacionades amb la política de promoció de l'àudio-visual valencià.  
L'incompliment de qualsevol d'aquestes obligacions o la infracció d'algun dels seus extrems serà causa de revocació de la concessió de la subvenció i obligarà al reintegrament de les quantitats percebudes.  
ANNEX II  
Model de sol·licitud  
..., NIF núm. ..., com a ..., de l'empresa de producció àudio-visual ..., CIF ..., amb domicili a ..., carrer ..., núm. ..., CP ..., telèfon ..., fax...  
D'acord amb les bases per a la concessió de subvencions per a producció de creacions àudio-visuals de curta duració durant l'any 1994 (DOGV núm. ..., de ... de ... de 1994).  
SOL·LICITE  
Una subvenció per a la realització de la producció àudio-visual titulada ..., amb aquesta finalitat adjunte la documentació referida al projecte.   
Si es concedeix l'ajuda, l'import s'haurà d'ingressar en el compte corrent núm. ..., del banc o caixa d'estalvis ..., sucursal ..., carrer ... de ... titular ...  
València, ... de ... de 1994  
Firma:  
DIRECCIÓ GENERAL DE PROMOCIÓ CULTURAL DE LA CONSELLERIA DE CULTURA DE LA GENERALITAT VALENCIANA.  
ANNEX III  
Acceptació de la subvenció  
..., DNI núm. ..., en representació de l'empresa ..., inscrita en el Registre Administratiu d'Empreses Cinematogràfiques de Producció de la Comunitat Valenciana con el núm. ..., que disposa d'una ajuda econòmica a la producció titulada ..., per un import de ... PTA, concedida per resolució de la consellera de Cultura, faig constar l'accptació de l'ajuda.  
València, ... de ... de 1994  
Firma:  
DIRECCIÓ GENERAL DE PROMOCIÓ CULTURAL DE LA CONSELLERIA DE CULTURA DE LA GENERALITAT VALENCIANA.  
ANNEX IV  
Autorització  
..., DNI núm. ..., en representació de l'empresa ..., NIF ..., amb domicili a ..., que té una subvenció a la producció ...  
Autoritze la Generalitat Valenciana perquè utilitze aquesta producció en activitats relacionades amb la política de promoció de la producció de l'àudio-visual valencià.  
València, ... de ... de 1994  
Firma:  
DIRECCIÓ GENERAL DE PROMOCIÓ CULTURAL DE LA CONSELLERIA DE CULTURA DE LA GENERALITAT VALENCIANA


Còpia Permalink ELI